Re Jesús xalax chupan re aldea rubiniꞌan Belén,
re aldea reꞌ chin re Judea.
Tak xalax re Jesús,
ja re Rey Herodes nuban gobernar chireꞌ,
y jareꞌ tak jun caꞌe-oxeꞌ achiꞌaꞌ re camas quitaman chiquij re chꞌumil,
xeꞌbeka pa Jerusalén.
Re achiꞌaꞌ reꞌ,
pan oriente jeꞌpitinak-va,
y xquicꞌutulaꞌ rutzijol:
¿Ancheꞌ como cꞌo-va re acꞌual re xalax,
re qui-Rey re israelitas?
Roma yoj can cꞌa quila pan oriente katzꞌeton-va-pa re chꞌumil chin re acꞌual,
y yoj can yojpitinak chuyiꞌic rukꞌij.
Tak re Rey Herodes xucꞌaxaj re xquibij re achiꞌaꞌ reꞌ,
xsatz rucꞌoꞌx.
Y can quireꞌ chukaꞌ xquiban re vinak re jecꞌo pa tenemit Jerusalén.
Y re Rey Herodes xeꞌrumol conojel re principal tak sacerdotes y re achiꞌaꞌ re jeꞌatamayon re ley kachin yoj re yoj israelitas,
cꞌareꞌ xucꞌutuj chique che ancheꞌ cꞌa nalax-va re Cristo.
Xeꞌpa re principal tak sacerdotes y re achiꞌaꞌ re jeꞌatamayon re ley xquibij cha re Rey:
Re Cristo nalax chupan re aldea rubiniꞌan Belén vovaꞌ pa Judea.
Roma jun rusamajel re Dios re xcꞌueꞌ ajuer can,
re xbex profeta cha,
rutzꞌiban can re andex xubij re Dios cha.
Y ja quireꞌ nubij re rutzꞌiban can:
Y rat Belén re yatcꞌo pa Judá,
rat man can-ta yat coꞌol chiquicojol re namalaj tak tenemit chireꞌ pa Judá,
roma ja chireꞌ aviqꞌuin rat xtipo-va re ecꞌuay-bey,
y can xqueꞌruchajij cꞌa re vinak aj-Israel re nutenemit,
nichaꞌ re Dios.
Quireꞌ xquibij-apo cha re Rey Herodes.
Y tak rion cꞌo re Rey Herodes cheꞌ xeꞌrayoj re achiꞌaꞌ re camas quitaman chiquij re chꞌumil,
y otz rucꞌutuxic xuban chique jampaꞌ tak xquitzꞌat re chꞌumil chin re Cristo.
Y cꞌareꞌ cꞌa xeꞌrutak-a chupan re aldea rubiniꞌan Belén y xubij-a chique:
Quixbiyin chilaꞌ y ticanoj re acꞌual,
y tak xtivel xtiyaꞌ rutzijol chua,
chin yimba chukaꞌ yen chuyiꞌic rukꞌij.
Y tak re achiꞌaꞌ re camas quitaman chiquij re chꞌumil xquicꞌaxaj re tzij re xeꞌrubij-a re Rey Herodes chique,
xeꞌba.
Y re chꞌumil re quitzꞌetom-pa pan oriente,
can rucꞌuan cꞌa-a quibey.
Y re chꞌumil reꞌ xbepaꞌeꞌ pa rueꞌ re lugar re ancheꞌ cꞌo-va re acꞌual.
Y re achiꞌaꞌ re camas quitaman chiquij re chꞌumil,
xquinaꞌ che re cánma camas niquiꞌcot tak xquitzꞌat chic re chꞌumil chin re Cristo.
Jacꞌa tak re achiꞌaꞌ reꞌ xeꞌoc-apo pa jay,
can xquitzꞌat-va re acꞌual y re María re ruteꞌ re acꞌual,
y can jareꞌ tak xeꞌxuqueꞌ y re nicꞌaj tak quivach cꞌa pan ulef xquikasaj-va-ka chin xquiyaꞌ rukꞌij re acꞌual.
Y chukaꞌ can xeꞌquijakalaꞌ quiveꞌ re ancheꞌ jeꞌquicꞌuan-va-a re kꞌanapuak,
pom y mirra,
y jareꞌ re xeꞌquisipilaꞌ can cha re acꞌual.
Pero re achiꞌaꞌ re camas quitaman chiquij re chꞌumil,
pa cachicꞌ xbex chique,
che man chic queꞌtzolaj chupan re bey re ancheꞌ jeꞌpitinak-va,
chin che man tucꞌaxaj rutzijol re Rey Herodes.
Y can quire-va xquiban re achiꞌaꞌ reꞌ,
roma can xeꞌtzolaj-va chupan re qui-nación re ancheꞌ jeꞌpitinak-va,
pero jun chic-va bey xquicꞌuaj-a.
Y re achiꞌaꞌ re camas quitaman chiquij re chꞌumil xeꞌtzolaj.
Y jareꞌ tak re José xutzꞌat pa ruvaran jun ángel chin re Ajaf Dios.
Y re ángel reꞌ xubij cha:
Cayacataj.
Tacꞌuaj-a re acꞌual y chibil re ruteꞌ y quixnumaj-a.
Quixbiyin cꞌa pan Egipto y quixecꞌueꞌ chireꞌ,
y cꞌa xtinya-na chic rutzijol chava tak otz che yixtzolaj chic-pa jun bey.
Roma re Rey Herodes can xtucanoj re acꞌual chin che nuquimisaj.
Y re José can jareꞌ tak xcꞌastaj,
xucꞌuaj-a re acꞌual y re teꞌej.
Can chupan re mismo akꞌaꞌ reꞌ xquitzꞌam-a bey chin xeꞌba cꞌa pan Egipto.
Can chila-va pan Egipto xeꞌcꞌue-va y cꞌa xcom-na re Rey Herodes cꞌareꞌ xeꞌtzolaj chic jun bey pan Israel.
Chin quireꞌ can nibanataj re rubin can re Ajaf Dios cha re rusamajel re xcꞌueꞌ ajuer can,
re xbex profeta cha.
Y ja quireꞌ nubij re tzꞌiban can:
Pan Egipto cꞌa cꞌo-va re nucꞌajol tak xinvayoj.
Ja quireꞌ rubin can re Dios.
Y can jareꞌ tak re Rey Herodes xunabej che re achiꞌaꞌ re camas quitaman chiquij re chꞌumil man xquiban-ta anchaꞌl re rubin-a chique.
Y rejaꞌ camas xyacataj ruyoval y xutak quiquimisasic conojel re chꞌutak alabo re jecꞌo chupan re aldea rubiniꞌan Belén y re jecꞌo pa tak lugar re jecꞌo-apo chunakaj re aldea reꞌ.
Re chꞌutak alabo re xutak quiquimisasic ja re cꞌo caꞌcaꞌ quijunaꞌ y re cꞌa jun caꞌeꞌ kꞌij caꞌlax-va.
Roma rejaꞌ can rutaman can chiquij re achiꞌaꞌ re camas quitaman chiquij re chꞌumil.
Vovaꞌ can xbanataj anchaꞌl re rutzꞌiban can re jun rusamajel re Dios re xcꞌueꞌ ajuer can,
re xbex profeta cha,
re xubiniꞌaj Jeremías:
Che chireꞌ pa Ramá xcꞌaxataj okꞌej.
Can cꞌo bis.
Y cꞌo cꞌa jun re can nujekꞌaj okꞌej.
Y reꞌ ja re Raquel yeꞌrokꞌej re ral.
Can man nakꞌax-ta cꞌa-a re bis chucꞌoꞌx roma xeꞌcom re ral.
Quireꞌ nubij re tzꞌiban can roma re Jeremías.
Y tak quiminak chic-a re Rey Herodes,
cꞌajareꞌ tak re José pa ruvaran xutzꞌat chic jun bey re ángel chin re Ajaf Dios chireꞌ pan Egipto.
Y re ángel chin re Ajaf xubij cha:
Cayacataj.
Tacꞌuaj-a re acꞌual chibil re ruteꞌ y quixtzolaj chic jun bey chupan re i-nación Israel.
Roma re xeꞌjovan che xcom-ta re acꞌual chilaꞌ pan Israel,
xa xeꞌcom-yan.
Y re José can xuban-va re xubij re ángel cha pa ruvaran.
Xucꞌuaj-a re acꞌual y re teꞌej.
Xeꞌtzolaj chupan re qui-nación Israel.
Pero roma re José xucꞌaxaj che ja re Arquelao re rucꞌajol can re Rey Herodes,
re nibano gobernar pa Judea,
xuxibij-riꞌ che yeꞌcꞌue-ka chireꞌ pa Judea.
Pero re José pa rachicꞌ xbex cha re rucꞌamon che nuban,
y mareꞌ rejaꞌ cꞌa pa Galilea xucꞌuaj-va re acꞌual y re teꞌej.
Y xeꞌbapon cꞌa chupan re aldea rubiniꞌan Nazaret y chireꞌ xeꞌcꞌue-va-ka,
chin quireꞌ can nibanataj anchaꞌl re tzꞌiban can coma re rusamajelaꞌ re Dios re xeꞌcꞌueꞌ ajuer can,
re xbex profetas chique.
Re je ru-profetas re Dios quitzꞌiban can che re Jesús can xtibex nazareno cha.